हो सकता है कि कुछ लोगों को इस पर आपत्ति हो लेकिन इंदिरा गांधी के अंदर जागा तानाशाह भले ही उन परिस्थितियों की उपज हो, जो उनके लिए कांग्रेस के ही अंदर के विरोधियों और साज़िशों ने बनाई लेकिन उसका असर ये था कि नीचे तक न जाने कितने और तानाशाह खड़े हो गए थे। इंदिरा गांधी के नीचे संजय गांधी और उनके नीचे उनके करीबियों और चापलूसों से लेकर के चापलूसों के चापलूसों तक एक फ़ौज थी अलग अलग तानाशाहों की, जो सिर्फ और सिर्फ अपना फ़ायदा देख रहे थे। इमरजेंसी के बाद चुनावों में ध्वस्त हो चुकी कांग्रेस को दोबारा सत्ता तो हासिल करनी थी, बल्कि साथ ही नए साथी भी तलाश करने थे। संजय गांधी अघोषित रूप से ख़ुद को देश का मालिक मानने लगे थे और इंदिरा गांधी समेत पूरी कांग्रेस उनकी इच्छा से ही चल रही थी। पंजाब की चुनावी राजनीति में अकाली दल के उभरने और कांग्रेस को पटखनी दे देने के बाद कांग्रेस को पंजाब में कुछ चाहिए था, जो पंजाब की राजनीति में कांग्रेस की वापसी कराए और वो कुछ दिखा संजय गांधी और देश कांग्रेस नेता ज्ञानी जैल सिंह को मज़हब और सियासत के गठजोड़ में। सिखों की धर्म प्रचार की शीर्ष संस्था दमदमी टकसाल के संत जरनैल सिंह भिडरावाले को कांग्रेस के लिए चुनावी प्रचार में साधा गया। लेकिन शायद उस वक्त संजय गांधी और जैल सिंह राजनीति का एक मूलभूत सिद्धांत भूल गए थे कि मज़हब की सियासत के अपने नफे नुकसान होते हैं और खासतौर पर जो उस सियासत को न जानते हों, उन को उस से दूर ही रहना चाहिए।